**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa čl. 31 Legislatívnych pravidiel vlády Slovenskej republiky predkladá Ministerstvo dopravy Slovenskej republiky na pripomienkové konanie návrh poslanca Národnej rady Slovenskej republiky Tomáša TARABU na vydanie zákona, ktorým sa mení a dopĺňa zákon č. 488/2013 Z. z. o diaľničnej známke a o zmene niektorých zákonov (tlač 1499) (ďalej len „poslanecký návrh zákona“).

**Všeobecne**

  Cieľom poslaneckého návrhu je rozšírenie možnosti úhrady diaľničnej známky formou zaplatenia pokuty za použitie vymedzených úsekov ciest bez úhrady diaľničnej známky. Prijatím uvedeného poslaneckého návrhu zákona by sa v úhrade predmetnej pokuty kumulovala sankcia za porušenie uvedenej povinnosti a zároveň úhrada za diaľničnú známku s platnosťou 365 dní. Dátum platnosti takto vykonanej úhrady za diaľničnú známku sa považuje deň jej úhrady. O úhrade bude subjektu vystavené potvrdenie o úhrade diaľničnej známky. Suma vybranej pokuty sa rozdelí na časť pre správcu výberu úhrady diaľničnej známky, ktorým je Národná diaľničná spoločnosť, a. s. a to vo výške určenej nariadením vlády pre diaľničnú známku s platnosťou 365 dní, zvyšok je príjmom štátneho rozpočtu.

Poslanecký návrh zákona sleduje zníženie finančnej zaťaženosti vodičov a prevádzkovateľov vozidiel, ktorí sa dopustili porušenia povinnosti vykonať úhradu diaľničnej známky za použitie vymedzených úsekov ciest. V mnohých prípadoch sa tieto subjekty dopustili porušenia povinnosti z nedbanlivosti, napr. zabudli vykonať úhradu za prepadnutú diaľničnú známku. Podľa súčasne platnej legislatívy musí vodič alebo prevádzkovateľ vozidla uhradiť najskôr pokutu a následne uhradiť poplatok za diaľničnú známku. Štátu tak tieto subjekty zaplatia za použitie diaľnice 2x, prvý krát zaplatením pokuty a následne zaplatením úhrady za diaľničnú známku. V porovnaní s výškou úhrady za diaľničnú známku je výška sankcie, ktorá môže byť vodičovi alebo prevádzkovateľovi vozidla uložená neprimeraná. Poslanecký návrh zákona sa predkladá aj z dôvodov súčasného neustáleho zdražovania.

**Stanovisko**

Ministerstvo dopravy Slovenskej republiky (ďalej len “ministerstvo dopravy“) zaujíma k poslaneckému návrhu zákona následujúce stanovisko:

Zdôvodňovanie navrhovanej úpravy „znížením finančnej zaťaženosti vodičov a prevádzkovateľov vozidiel, ktorí sa dopustili porušenia povinnosti vykonať úhradu diaľničnej známky“, či tvrdením, že „štátu zaplatia subjekty za použitie diaľnice 2x“ považuje ministerstvo dopravy za nekorektné a zavádzajúce, pretože povinnosť uhradiť diaľničnú známku a sankcia za nesplnenie tejto povinnosti sú dva rozdielne inštitúty, z ktorých každý plní inú funkciu a má iný význam. Navrhovaný postup uhrádzania peňažnej povinnosti v rámci úhrady sankcie za nesplnenie tejto povinnosti nie je štandardný ani pri nesplnení iných zákonom uložených peňažných povinností.

S účinnosťou od 1. novembra 2016 boli znížené sadzby pokút za správny delikt prevádzkovateľa vozidla, ktorý nezabezpečil uhradenie diaľničnej známky o polovicu (z 300 eur na 150 eur), zároveň bola podstatnou mierou zredukovaná koncentračná zásada, t. j. časové pravidlo, podľa ktorého sa určujú podmienky deliktuálnej zodpovednosti za spáchanie viacerých deliktov z jedného kalendárneho dňa na jeden kalendárny mesiac.

Poslanecký návrh zákona predstavuje oslabenie preventívneho efektu sankcií a predstavuje riziko zvýšenia nezodpovednosti prevádzkovateľov vozidiel a následne riziko poklesu výnosov z úhrad diaľničnej známky.

Zároveň ide o neoprávnené zvýhodňovanie nedisciplinovaných prevádzkovateľov vozidiel voči tým, ktorí si dôsledne plnia svoje zákonné povinnosti. Taktiež by to prinieslo postupný nárast nedisciplinovanosti prevádzkovateľov vozidiel v plnení si zákonných povinností na úseku úhrady diaľničnej známky, nárastu špekulácií a zneužívania.

Navrhovaná úprava zároveň vyvoláva potrebu zavedenia novej funkcionality systému úhrady elektronickej diaľničnej známky, Jednotného informačného systému cestej dopravy a ďalších informačných systémov, ktorej implementácia a prevádzkovanie by znamenali nové náklady pre Národnú diaľničnú spoločnosť, a. s., ministerstvo dopravy a Ministerstvo vnútra Slovenskej republiky (ďalej len „ministerstvo vnútra“), ktoré vzhľadom na svoju podstatu možno považovať za neoprávnené a neefektívne. Preto ministerstvo dopravy nesúhlasí s konštatovaním predkladateľa, že návrh nemá vplyv na rozpočet verejnej správy. Ministerstvo dopravy sa stotožnuje so stanoviskom Ministerstva financií Slovenskej republiky, že poslanecký návrh zákona má negatívny vplyv na rozpočet verejnej správy na strane poklesu príjmov, negatívne vplyvy na náklady spojené s administráciou a nevyhnutnou úpravou informačných systémov. Poslanecký návrh zákona má vplyv na rozpočet verejnej správy ako v príjmovej oblasti – zníženie pokút, nakoľko sa má pokuta rozdeliť medzi správcu a štátny rozpočet, tak aj vo výdavkovej – zmena nastavenia informačného systému.

Úhrada diaľničnej známky sa vykonáva pred vjazdom na spoplatnený úsek, pričom táto úhrada je príjmom Národnej dialničnej spoločnosti, a. s. Pokuty za neuhradenie diaľničnej známky sa ukladajú v rozkaznom konaní vedenom príslušným okresným úradom a sú príjmom štátneho rozpočtu. V praktickej rovine nie je jasné, ako by prebiehalo delenie týchto príjmov v súvislosti s uložením pokuty a úhradou diaľničnej známky; v tomto prípade by bolo potrebné upraviť a prepojiť príslušné informačné systémy na strane ministerstva vnútra, Národnej diaľničnej spoločnosti, a. s. a Jednotného informačného systému cestej dopravy v gescii ministerstva dopravy s nemalými finančnými nákladmi. Treba uviesť, že úhrada pokuty je možná v určitom časovom intervale (30 dní, pričom pri úhrade do 15 dní sa poskytuje zľava na úrovni 1/3 výšky pokuty) a spracovanie platby (pokuty) môže trvať ďalší čas.

Z tohto dôvodu je návrh neaplikovateľný, pretože vzhľadom na možnosť úhrady pokuty do 30 dní  a oneskorené spracovanie platby informačným systémom ministerstva vnútra by nebolo možné stanoviť dátum, od ktorého platí diaľničná známka zahrnutá v platbe, keďže okresný úrad by v rámci rozhodnutia o pokute nevedel stanoviť v potvrdení o úhrade diaľničnej známky dátum, od ktorého by táto platila. Uvedené platí aj v prípade udelenia pokuty na mieste príslušníkom Policajného zboru. Rovnako by muselo dôjsť k vytvoreniu prístupu okresným úradom udeľujúcim pokuty do databázy úhrad diaľničných známok Národnej diaľničnej spoločnosti, a. s. Ministerstvo dopravy ako ústredný orgán štátnej správy pre pozemné komunikácie nesúhlasí, aby sa v tomto smere okresným úradom, odborom cestnej dopravy a pozemných komunikácií, pridávali ďalšie agendové činnosti, pretože už teraz sú z personálneho hľadiska a rozsahu pracovných činností na hranici svojich kapacít.

Zároveň je potrebné mať na zreteli, že k úhrade pokuty nemusí vôbec dôjsť, keďže porušiteľ má možnosť v správnom konaní podať opravné prostriedky a konanie môže byť zastavené.

Poslanecký návrh zákona tiež nezohľadňuje prípady keď medzičasom dôjde k zmene prevádzkovateľa vozidla, či prevádzkovateľ vozidla nemá do budúcna záujem používať spoplatnené úseky diaľnic.

Ministerstvo dopravy zároveň upozorňuje, že návrhom, aby uhradením pokuty bola automaticky uhradená aj 365 dňová diaľničná známka, môže dôjsť k porušeniu rozpočtových pravidiel verejnej správy, pretože nie je možné započítavať príjmy s výdavkami (pokuta je príjmom štátneho rozpočtu, pričom úhrada známky je príjmom správcu, t. j. Národná diaľničná spoločnosť, a. s.). Vzájomné započítanie príjmov a výdavkov v rozpočtovej organizácii (ministerstvo vnútra, ktorého príjmom sú tieto pokuty) je podľa § 22 ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov možné len, ak ide o dodatočnú úhradu predtým vynaložených výdavkov v tom istom rozpočtovom roku, ktorou iný subjekt refunduje rozpočtovej organizácii výdavky, ktoré za neho zaplatila.

**Medzirezortné pripomienkové konanie**

Poslanecky návrh zákona bol predmetom medzirezortného pripomienkového konania v dňoch od 24. apríla 2023 do 03. mája 2023, v rámci ktorého Ministerstvo financií Slovenskej republiky si uplatnilo 1 zásadnú pripomienku a Ministerstvo investícií, regionálneho rozvoja a informatizácie Slovenskej republiky si uplatnilo 1 zásadnú pripomienku.

Ministerstvo financií Slovenskej republiky uplatnilo túto pripomienku:

V doložke vybraných vplyvov sa uvádza, že predložený materiál nemá vplyv na rozpočet verejnej správy. Keďže v návrhu zákona dochádza k presunutiu časti vybranej pokuty Národnou diaľničnou spoločnosťou, a. s. upozorňujeme na skutočnosť, že takto prijatý návrh zákona by predstavoval zníženie príjmov štátneho rozpočtu. Zároveň je možné očakávať negatívne vplyvy súvisiace s administráciou, resp. úpravou informačných systémov za účelom presunov časti vybranej pokuty z Ministerstva vnútra SR na Národnú diaľničnú spoločnosť, a. s.

V rámci stanoviska k rozpočtovým dôsledkom poslaneckého návrhu zákona Ministerstvo financií SR uviedlo, že v súvislosti s vyššie uvedenou skutočnosťou je potrebné v súlade s § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov uviesť v predkladacej správe predpokladané finančné dôsledky na rozpočet verejnej správy, a to nielen na bežný rok, ale aj na tri nasledujúce rozpočtové roky. Spolu s tým musia byť uvedené aj návrhy na úhradu úbytku príjmov, resp. zvýšených výdavkov. Uvedené finančné dôsledky neboli do predkladacej správy doplnené, preto naďalej na tom trváme.

Ministerstvo investícií, regionálneho rozvoja a informatizácie uplatnilo túto pripomienku:

Ministerstvo investícií, regionálneho rozvoja a informatizácie žiada upraviť doložku vybraných vplyvov a vypracovať analýzu vplyvov na informatizáciu spoločnosti v zmysle odôvodnenia.

Odôvodnenie: Predkladateľ nesprávne vyhodnotil vplyvy na informatizáciu spoločnosti. Potreba úpravy informačných systémov, resp. funkcionalít, ako je uvedené v stanovisku Ministerstva dopravy Slovenskej republiky v predkladacej správe, ako aj v stanovisku Ministerstva financií Slovenskej republiky k rozpočtovým dôsledkom navrhovaného materiálu, znamená vplyvy na informatizáciu spoločnosti. Túto skutočnosť je potrebné príslušným spôsobom preniesť aj do doložky vybraných vplyvov a analýzy vplyvov na informatizáciu spoločnosti.

**Záver**

Vzhľadom na vyššie uvedené stanovisko, ministerstvo dopravy považuje predložený poslanecký návrh zákona v praxi za nevykonateľný a odporúča vláde Slovenskej republiky vysloviť **nesúhlas** s poslaneckým návrhom zákona.